Tyske Simon Dethlefs og danske Christian Ebling Kaiser har netop været hos Næstveds borgmester Carstens Rasmussen (S) for at få et stempel i naver-bogen. Foto: Anders Højberg Kamp

Send til din ven. X Artiklen: Sjældent besøg: En naver er i byen Modtagerens email * : Din e-mail * : Dit navn * : Evt. kommentar: *) skal udfyldes.

Sjældent besøg: En naver er i byen

Næstved - 22. april 2016 kl. 19:47 Af Anders Højberg Kamp Kontakt redaktionen: sndk@sn.dk

Det skete helt tilfældigt, da Christian Ebling Kaiser var på vej til Østrig.

- Da vi kørte gennem Tyskland, holdt vi ind på en rasteplads, og så sagde min kæreste: Nå, der kommer en naver. Det, syntes jeg, var interessant, for jeg er selv håndværker. Så vi kom i snak og bød ham på en madpakke, og han spurgte, om han kunne få et lift, og så kørte han med et par hundrede kilometer. Og så tænkte jeg, at jeg har nogle ting, han gerne må hjælpe mig med derhjemme, fortæller han over en kop kaffe på Café Vivaldi.

Ved hans side sidder Simon Dethlefs. I denne og næste uge er Simon Dethlefs på besøg for at hjælpe med at rydde op i Christians hus i Fuglebjerg efter en større renovering. Christian er 48 år og murer, Simon er 24 år og snedker.

Et frit liv af regler

Efter endt uddannelse valgte Simon Dethlefs at tage »på vejene« for at søge arbejde rundt i Europa.

- Nu er jeg halvandet år henne og har været i 12 lande europæiske lande som Spanien, Frankrig og England. Vi må ikke bruge penge på at rejse, så jeg blaffer og går, fortæller han.

Det skal han gøre i tre år og en dag, for selvom det er et frit liv, er det også et liv fuld af regler.

En anden regel er, at han kun må arbejde maksimalt tre måneder hos en arbejdsgiver.

En tredje regel er, at Simon Dethlefs skal være 50 km væk fra sin hjemby. Det betyder et afsavn af familie og venner.

Simons kæreste besøgte ham i weekenden i Fuglebjerg.

- Hun bakker mig op. Heldigvis er hun glad for min beslutning. Og nogle gange er hun ikke så glad, griner Simon.

Fra sengen til marken

Naveren gør det for de særlige oplevelser, han måske ikke ville få som almindelig rejsende på hotelværelser. Og det ville Simon slet ikke have råd til uanset.

- For det meste møder jeg søde mennesker, jeg kan sove hos. Andre gange om sommeren sover jeg udenfor i min sovepose. Jeg har lært at sætte pris på mange ting. Som en vaskemaskine og en bruser. Hvis jeg ikke havde gjort det, er jeg sikker på, at jeg en dag ville fortryde, siger Simon.

48-årige Christian Ebling Kaiser er meget fascineret af det blaffende liv og roser hans evner.

- Når du får en naver på besøg, er det ikke lala. Det er præcisionsarbejde. Det er virkelig kvalitetshåndværk. Og så elsker jeg jo det skræddersyede tøj. Folk glor på hans flotte uniform, når vi går, siger Christian Ebling Kaiser.

Jeg bliver ofte genkendt, fortæller Simon Dethlefs.

- Hver dag kommer folk over og spørger, hvem jeg er, så det er nemt at få kontakt til folk.

De to har netop været oppe at besøge Næstveds borgmester Carsten Rasmussen (S).

For hver gang Simon Dethlefs kommer til en by, sikrer han sig et stempel fra den ledende politiker.